《答宋太祝见赠》
宋代·苏舜钦

穷冬三日雪，旅肠迫枯饿。不免东郭行，难效袁安卧。

我谒故所宜，君来无乃左。复贶长句诗，如留万金货。

恣睢莫能名，豪横不可挫。怒奔时旁出，力翥复下堕。

使人但惊绝，欲断谁敢作。况君名家驹，少小声已播。

丈夫气刚精，不必在长大。譬如利锥末，所向物已破。

余资本滞浊，既壮困家祸。区区走俗格，仅若蚁循磨。

诗枯实零丁，文僻又坎坷。翘然当路人，顾我甚涕唾。

雅意返愿交，得无自卑涴。俛首已内倾，抚躬辄私贺。

无以答高谊，胸中强搜罗。披豁聊短篇，安足谓酬和。

莞尔当弃投，毋留重吾过。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。